OBRAZLOŽITVENI MEMORANDUM

V skladu s Sklepom Evropskega sveta z dne 29. oktobra 2010 o spremembi Pogodbe o delovanju Evropske unije je francoska avtonomna skupnost Saint-Barthélemy, ki je bila prej čezmorska regija Evropske unije, s 1. januarjem 2012 postala čezmorska država in ozemlje, pridruženo Evropski uniji.

V skladu s členom 203 Pogodbe o delovanju Evropske unije mora določbe, ki se uporabljajo za čezmorske države in ozemlja, pridružene Evropski uniji, Svet Evropske unije sprejeti soglasno. Tako je Sklep Sveta z dne 27. novembra 2001 o pridružitvi čezmorskih držav in ozemelj Evropski skupnosti (v nadaljnjem besedilu: Sklep o pridružitvi čezmorskih držav) začel veljati 2. decembra 2001 in bo prenehal veljati konec leta 2013.

Ta sklep Sveta je treba spremeniti, da se upošteva sprememba Pogodbe o delovanju Evropske unije iz Sklepa Evropskega sveta z dne 29. oktobra 2010, s katerim se je spremenil položaj otoka Saint-Barthélemy v razmerju do Evropske unije in ki predvideva, da ta francoska avtonomna skupnost s 1. januarjem 2012 postane čezmorska država in ozemlje, pridruženo Evropski uniji.

2012/0024 (CNS)

Predlog

SKLEP SVETA

o spremembi Sklepa Sveta 2001/822/ES o pridružitvi čezmorskih držav in ozemelj Evropski skupnosti

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 203 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega parlamenta,

v skladu s posebnim zakonodajnim postopkom,

ob upoštevanju naslednjega:

(1) Sklep Evropskega sveta 2010/718/EU z dne 29. oktobra 2010 o spremembi položaja otoka Saint-Barthélemy v razmerju do Evropske unije[1] spreminja Pogodbo o delovanju Evropske unije in zlasti njeno prilogo II z vključitvijo otoka Saint-Barthélemy na seznam čezmorskih držav in ozemelj, za katere se uporabljajo določbe četrtega dela Pogodbe.

(2) Sklep Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti[2] določa pravni okvir za spodbujanje gospodarskega in socialnega razvoja čezmorskih držav in ozemelj (v nadaljnjem besedilu: ČDO) in za krepitev gospodarskih odnosov med njimi in Evropsko unijo. Priloga I A k Sklepu 2001/822/ES vsebuje seznam ČDO, ki so Evropski uniji pridruženi v skladu s členom 1(2) tega sklepa.

(3) Sklep 2001/822/ES se uporablja do 31. decembra 2013. Njegovo prilogo I A je torej treba spremeniti, da se upošteva sprememba položaja otoka Saint-Barthélemy v razmerju do Evropske unije, saj je s 1. januarjem 2012 postal čezmorska država in ozemlje.

(4) Sklep 2010/718/EU se uporablja od 1. januarja 2012. Zato se morajo za otok Saint-Barthélemy uporabljati določbe Sklepa 2001/822/ES, ki so ugodne za ČDO in ki ne otežujejo določb o obveznostih, razen tistih v zvezi s sodelovanjem za financiranje razvoja. V zvezi s tem se je Francija obvezala, da v programskem obdobju 2007–2013 za otok Saint-Barthélemy ne bo prosila za pomoč Evropskega sklada za razvoj –

SPREJEL NASLEDNJI SKLEP:

Člen 1

Priloga I A k Sklepu 2001/822/ES se spremeni: med alineo za Saint Pierre in Miquelon in alineo za Arubo se doda alinea:

„–Saint-Barthélemy,“.

Člen 2

Ta sklep začne veljati dan po objavi v Uradnem listu Evropske unije.

Členi 1 do 9, 34, 35, 38, 39(1) in 39(7), 45(1), 45(2)(a) in 45(3), 57 in 58 Sklepa 2001/822/ES se za otok Saint-Barthélemy uporabljajo od 1. januarja 2012 dalje.

V Bruslju,

Za Svet

Predsednik

[1] UL L 325, 9.12.2010, str. 4.

[2] UL L 314, 30.11.2001, str. 1.